CELEX: 
Language: lt
Date: 2019-10-15 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Europos Parlamento ir Tarybos reglamento (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė, II priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Europos Parlamento ir Tarybos reglamentu (ES) Nr. 515/2014
                  1
               , kuriuo kaip Vidaus saugumo fondo dalis nustatoma išorės sienų ir vizų paramos priemonė, Komisijai suteikiami įgaliojimai priimti deleguotuosius aktus pagal to reglamento 17 straipsnyje nustatytas sąlygas.  
            
            
               Visų pirma Reglamento (ES) Nr. 515/2014 7 straipsnio 2 dalimi Komisijai suteikiami įgaliojimai priimti deleguotuosius aktus dėl to reglamento II priede išvardytų konkrečių veiksmų peržiūros, jei manoma, kad to reikia, taip pat atliekant laikotarpio vidurio peržiūrą.
            
            
               Dėl migracijos srautų dinamiškumo būtina laikytis bendro ir lankstaus požiūrio į politikos pokyčius ir finansavimo poreikius ES ir jos valstybėse narėse, ypač tose, kurios prie išorės sienų nuolat patiria didelį ir neproporcingą migracijos spaudimą, ir deramai į juos atsižvelgti. 
            
            
               Todėl Vidaus saugumo fondo lėšomis ir visų pirma taikant išorės sienų ir vizų priemonę turėtų būti teikiama tinkama finansinė parama sienų kontrolės priemonėms, be kita ko, ES politikos priemonėms, pavyzdžiui, migrantų antplūdžio valdymo požiūriui, įgyvendinti, kaip nurodyta 2015 m. gegužės 13 d. Europos Komisijos pateiktoje Europos migracijos darbotvarkėje
                  2
               , kuriai 2015 m. birželio 25 ir 26 d. pritarė Europos Vadovų Taryba
                  3
               . 
            
            
               Pagal Reglamento (ES) Nr. 514/2014 15 straipsnį atliekant nacionalinių programų laikotarpio vidurio peržiūrą ir atsižvelgiant į pirmiau nurodytus ES politikos prioritetus, valstybėse narėse, ypač tose, kurios prie išorės sienų patiria didelį ir neproporcingą migracijos spaudimą, nustatyti papildomo finansavimo poreikiai, susiję su sienų kontrolės veikla. 
            
            
               2018 m. birželio 28 d. išvadose Europos Vadovų Taryba pakartojo, kad šias pastangas reikia remti, ir paragino didinti bendradarbiavimą su trečiosiomis šalimis, siekiant stiprinti jų sienų valdymo pajėgumus.
            
            
               Šie finansavimo poreikiai turėtų būti kuo tinkamiau patenkinti, naudojant tinkamiausią finansavimo priemonę.
            
            
               Todėl, atsižvelgiant į atitinkamų finansavimo poreikių ypatumus, valstybių narių nacionalinių programų papildymas pagal paskirstymo schemą, kuri buvo naudojama kiekvienos valstybės narės pagrindinei asignavimų sumai paskirstyti, nėra tinkama priemonė, nes pagal ją lėšos negali būti skirtos būtent nustatytiems tų valstybių narių, kurios patiria didelį ir neproporcingą migracijos spaudimą, poreikiams patenkinti, ir nebūtų užtikrinta ES išorės sienų kontrolė.
            
            
               Pagalba ekstremaliosios situacijos atveju taip pat nėra tinkama priemonė, nes ji iš esmės teikiama tik labai ypatingomis aplinkybėmis, t. y. esant ekstremaliajai situacijai, kaip yra apibrėžta Reglamento (ES) Nr. 515/2014 2 straipsnio f punkte. Be to, pagalba ekstremaliosios situacijos atveju teikiama taikant projektų metodą ir tik ribotą laikotarpį (paprastai ne ilgesnį kaip 12 mėnesių), priešingai finansavimui, kuris pagal daugiametę finansavimo programą skiriamas vykdant nacionalines programas. 
            
            
               Atsižvelgiant į tai, kas išdėstyta pirmiau, tokio papildomo finansavimo teikimas vykdant konkrečius veiksmus pagal nacionalines programas (pasidalijamojo valdymo principas) yra tinkamiausias būdas, nes taip sudaromos sąlygos lanksčiau atsižvelgti į konkrečios situacijos dinamiką ir ypatumus ir konkrečiam veiksmui susijusiose valstybėse narėse finansuoti iš Vidaus saugumo fondo pagal sienų ir vizų priemonę taikomas konkrečiam tikslui pritaikytas požiūris. 
            
            
               Šiuo metu Reglamento (ES) Nr. 515/2014 II priede išvardyti du konkretūs veiksmai. Vienas iš jų – bendras bent dviejų valstybių narių veiksmas, susijęs su konsulatų bendradarbiavimu, o kitas – susijęs su transporto priemonių ir operatyvinės įrangos įsigijimu ir perdavimu Europos sienų ir pakrančių apsaugos agentūrai bendroms operacijoms vykdyti.
            
            
               Kadangi pagal šiuos konkrečius veiksmus nėra galimybės remti per laikotarpio vidurio peržiūrą nustatyto pobūdžio veiklos, į atitinkamą Reglamento (ES) Nr. 515/2014 priedą turi būti įtraukas naujas konkretus veiksmas. Šiuo konkrečiu veiksmu būtų prisidedama prie sienų kontrolės veiklos (įskaitant patikrinimus kertant sieną, pirmąjį priėmimą ir sienų stebėjimą) stiprinimo, taip pat migrantų antplūdžio valdymo požiūrio įgyvendinimo ir taip būtų remiamas integruotas sienų valdymas ir užtikrinama veiksminga Sąjungos išorės sienų kontrolė ir apsauga. 
            
            
               Be to, iš dalies pakeitus konkrečių veiksmų, kuriais reaguojama į specifinius valstybių narių poreikius, kaip numatyta Išorės sienų ir vizų finansinės paramos priemonės, kuri yra Vidaus saugumo fondo dalis, teisiniame pagrinde, sąrašą, taip pat būtų sudaryta galimybė padidinti ES pridėtinę vertę migracijos srautų valdymo srityje.
            
            
            
               2.KONSULTACIJOS PRIEŠ PRIIMANT AKTĄ
            
            
               Pagal geresnio reglamentavimo taisykles ir Reglamento (ES) 515/2014 40 konstatuojamąją dalį, rengdama deleguotuosius aktus, Komisija turėtų tinkamai konsultuotis, taip pat su ekspertais. Tokios konsultacijos surengtos 2019 m. birželio 7–24 d. taikant rašytinę procedūrą. 
            
            
               Į gautas valstybių narių ekspertų pastabas buvo tinkamai atsižvelgta rengiant šį Komisijos deleguotąjį reglamentą.
            
         
         
            
               Vadovaujantis geresnio reglamentavimo taisyklėmis, po tarnybų tarpusavio konsultacijų buvo pradėta grįžtamosios informacijos procedūra. Grįžtamosios informacijos teikimo laikotarpis baigėsi 2019 m. rugpjūčio 26 d. Pastabų negauta.
            
            
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 515/2014 7 straipsnio 2 dalimi Komisijai suteikiami įgaliojimai priimti deleguotuosius aktus iš dalies keisti to reglamento II priedą, kuriame pateiktas konkrečių veiksmų sąrašas.
            
            
               Reglamento (ES) Nr. 515/2014 17 straipsniu Komisijai suteikiami įgaliojimai priimti deleguotuosius aktus ir, visų pirma, nustatomos sąlygos, kuriomis Komisijai suteikiami tokie įgaliojimai.
            
            
            
               KOMISIJOS DELEGUOTASIS REGLAMENTAS (ES) …/...
            
            
               2019 10 15
            
            
               kuriuo iš dalies keičiamas Europos Parlamento ir Tarybos reglamento (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė, II priedas  
               
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB
                  4
               , ypač į jo 7 straipsnio 2 dalį,
            
            
               kadangi:
            
            
               (1)atliekant Europos Parlamento ir Tarybos reglamento (ES) Nr. 514/2014
                  5
                15 straipsnyje nurodytą laikotarpio vidurio peržiūrą buvo nustatyta valstybių narių papildomo finansavimo poreikių sienų valdymo srityje; 
            
            
               (2)per laikotarpio vidurio peržiūrą nustatytas tinkamos finansinės paramos sienų kontrolės veiklai poreikis, visų pirma migrantų antplūdžio vietose, kaip apibrėžta Reglamento (ES) 2016/1624
                  6
                2 straipsnio 10 dalyje, taip pat kituose pasienio regionuose, kurie patiria panašų esamą arba galimą didelį ir neproporcingą migracijos spaudimą; 
            
            
               (3)Reglamento (ES) Nr. 515/2014 II priedo sąraše nurodyti du konkretūs veiksmai, kuriuos įgyvendinančios valstybės narės gauna papildomą finansavimą;
            
            
               (4)veiksmų, kuriais siekiama sustiprinti sienų kontrolės pajėgumus ir įgyvendinti migrantų antplūdžio valdymo arba panašų požiūrį, negalima tinkamai finansuoti lėšas skiriant dabartiniame sąraše esantiems konkretiems veiksmams. Todėl geriausias būdas patenkinti poreikius, nustatytus pagal Vidaus saugumo fondo sienų ir vizų priemonės finansavimo tikslus, būtų iš dalies pakeisti tą sąrašą;
            
            
               (5)nauju į Reglamento (ES) Nr. 515/2014 II priedą įtraukiamu konkrečiu veiksmu bus prisidedama prie veiksmingos Sąjungos išorės sienų kontrolės. Tai atitinka to reglamento 3 straipsnio 2 dalies b punkte nurodytą konkretų tikslą remti integruotą sienų valdymą ir sudaryti geresnes sąlygas gauti tarptautinę apsaugą asmenims, kuriems jos reikia;
            
            
               (6)naujas konkretus veiksmas, kuriuo atsižvelgiama į naujausius politikos pokyčius ir valstybių narių finansavimo poreikius, leisiantis sumažinti didžiausią migrantų ir prieglobsčio prašytojų srautų valstybėms narėms ir visai Sąjungai daromą spaudimą, sukurs gerokai didesnę pridėtinę vertę;
            
            
               (7)kad būtų galima nedelsiant įgyvendinti šį konkretų veiksmą ir siekiant atsižvelgti į nustatytus neatidėliotinus finansavimo poreikius, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
         
         
            
               (8)todėl Reglamentas (ES) Nr. 515/2014 turėtų būti atitinkamai iš dalies pakeistas, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 515/2014 II priedas papildomas 3 punktu:
            
            
               „3. Sienų kontrolės veikla, kaip antai patikrinimai kertant sieną ir sienų stebėjimo priemonės vietose, kurios šiuo metu patiria arba gali patirti didelį ir (arba) neproporcingą migracijos spaudimą, įskaitant veiklą, susijusią su migrantų antplūdžio vietų, kaip apibrėžta Reglamento (ES) 2016/1624
                  7
                2 straipsnio 10 dalyje, steigimu, plėtojimu ir eksploatavimu, taip pat prireikus paramą sienų valdymo veiklai trečiosiose šalyse.“
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje 2019 10 15
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        OL L 150, 2014 5 20, p. 143.
               
               
                  
                     (5)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 150, 2014 5 20, p. 112).
               
               
                  
                     (6)
                  
                        2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB (OL L 251, 2016 9 16, p. 1).
               
               
                  
                     (7)
                  
                        2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB (OL L 251, 2016 9 16, p. 1).